Төсөл

Монгол Улсын Их Хурлын 2020 оны

... дугаар тогтоолын 1 дүгээр хавсралт

"**ШИНЭ БҮТЭЭН БАЙГУУЛАЛТ" ДУНД ХУГАЦААНЫ ЗОРИЛТОТ ХӨТӨЛБӨР

Нэг.Зорилтот хөтөлбөрийн үндсэн зорилго**

Монгол Улсын хэмжээнд шинэ бүтээн байгуулалтыг өрнүүлснээр хот байгуулалт, эрчим хүч, инженерийн дэд бүтэц, зам харилцааны сүлжээг олон улсын жишигт хүргэх, хүн амын орон сууцны хангамжийг эрчимтэй нэмэгдүүлэх, иргэдийг ажлын байраар хангах замаар улсын хэмжээнд тулгараад байгаа эдийн засаг, нийгмийн бэрхшээлтэй асуудлуудыг цогцоор шийдэх, хүн амын эрүүл, аюулгүй, тохилог орчинд амьдрах эрхийг ханган баталгаажуулахад энэхүү зорилтот хөтөлбөрийн үндсэн зорилго оршино.

**Хоёр.Зорилтот хөтөлбөрийн үндэслэл, шаардлага, бүтэц**

**2.1. Хөтөлбөрийн үндэслэл, шаардлага**

Монгол Улсын Үндсэн хуулийн Арван зургадугаар зүйлийн 2 дахь хэсэгт "Монгол Улсын иргэн эрүүл, аюулгүй орчинд амьдрах, орчны бохирдол, байгалийн тэнцэл алдагдахаас хамгаалуулах эрхтэй" гэж заасан.

 “Монгол Улсын тогтвортой хөгжлийн үзэл баримтлал-2030”-ын **“Зорилт 5. Хүн амын нутагшилт, суурьшлын зохистой тогтолцоонд тулгуурлан хот байгуулалт, газрын харилцааны эрх зүйн орчныг боловсронгуй болгоно”, “Зорилт 6. Хот, суурин газрын бие даасан байдлыг хѳгжүүлж, хот байгуулалтын томоохон тѳсѳл, хѳтѳлбѳрийг хэрэгжүүлэн зам харилцаа, инжeнeрийн дэд бүтцийг барьж байгуулах, иргэдийн амьдрах эрүүл, аюулгүй, тохилог орчныг бүрдүүлэх, дэлхийн жишигт нийцсэн ногоон хөгжлийн чиг баримжаагаар хот байгуулалтыг тогтвортой хөгжүүлнэ”** гэсэн гол зорилт болон хөгжлийн бодлогын бусад баримт бичгүүдийн үзэл санаа, хэрэгжилтийн явц, үр дүн, залгамж чанар нь энэхүү зорилтот хөтөлбөрийн үндэслэл болно.

Монгол Улсын бүсчилсэн хөгжлийн үзэл баримтлалд тусгагдсан хот байгуулалтын нэгдсэн бодлого, хууль тогтоомжийн хэрэгжилт хангалтгүй, уур амьсгалын өөрчлөлтийн улмаас ган, зудын давтамж ойртсон зэргээс шалтгаалан төв суурин газар руу чиглэсэн хүн амын шилжих хөдөлгөөн нэмэгдэж, хот, суурин газруудад төлөвлөлтгүй, эмх замбараагүй суурьшил бий болж, иргэдийн эрүүл, аюулгүй орчинд амьдрах орчин нөхцөл бүрдэхгүй, эрх, ашиг сонирхол нь зөрчигдөж байна.

Хот төлөвлөлт, хот байгуулалт, газар зохион байгуулалтыг геодезийн хэмжилт, зураглалын суурь өгөгдөл, цахим мэдээлэлтэй нь уялдуулсан, инженер хайгуулын нийтлэг үндэслэлтэй хамтад нь авч үзсэн нэгдсэн бодлогыг хэрэгжүүлээгүйн улмаас инженерийн дэд бүтцийн хангамж, нийгмийн үйлчилгээний хүртээмж саарч, суурьшсан нутаг дэвсгэр, хот орчмын экологийн доройтол бий болж, хүн амын эрүүл мэндэд хохирол учруулах хэмжээнд хүрээд байна.

Улаанбаатар хотод хүн амын хэт төвлөрөл хэвээр хадгалагдсаар байгаа бөгөөд орон нутагт үйлдвэрлэл хөгжөөгүй, дэд бүтэц хангалтгүйгээс шинээр ажлын байр бий болгох боломж хомс байна.

Улсын Их хурлын 2010 оны 36 дугаар тогтоолоор баталсан “Шинэ бүтээн байгуулалт” дунд хугацааны (2010-2016) зорилтот хөтөлбөрийн хэрэгжилт бүрэн хангагдаагүйн улмаас тус хөтөлбөрт тусгагдсан олон зорилт, арга хэмжээг цаашид үргэлжлүүлэх, гүйцээн хэрэгжүүлэх хэрэгтэй байна.

Дээр дурдсан болон бусад эдийн засаг, нийгмийн тулгамдсан асуудлыг шийдвэрлэхэд шинээр батлагдсан хөгжлийн бодлогын баримт бичгүүдэд тулгуурлан улсын эдийн засаг, нийгмийн нөхцөл байдал, хөгжлийн цаашдын чиг хандлага, хүн амын нутагшилт, суурьшлын хөгжлийн ерөнхий төлөвлөлтөд нийцүүлэн хот байгуулалтын нэгдсэн бодлогын хүрээнд шинжлэх ухааны үндэслэлтэй бүтээн байгуулалтын ажлыг эрчимтэй үргэлжлүүлэн хэрэгжүүлэх шаардлагатай байна.

Улсын Их Хурлын 2010 онд баталсан "Шинэ бүтээн байгуулалт" дунд хугацааны зорилтот хөтөлбөрийг шинэчлэн боловсруулж, тус зорилтот хөтөлбөрийн хүрээнд бүтээн байгуулалтыг эрчимтэй үргэлжлүүлэн өрнүүлснээр иргэд тогтвортой ажлын байртай, орлоготой болж, үл хөдлөх хөрөнгөөр барьцаалсан урт хугацаатай зээлийн тогтолцоог боловсронгуй болгох, гэр хороолол инженерийн шийдэл бүхий орчин үеийн орон сууцны цогцолбор хороолол болж хөгжих, хүрээлэн байгаа орчны чанарыг илтгэх агаар, ус, хөрсний бохирдлыг эрс бууруулах, түүнээс урьдчилан сэргийлэх бодит нөхцөл боломжийг бүрдүүлэх болно.

**2.2.Хөтөлбөрийн бүтэц**

Энэхүү зорилтот хөтөлбөрт “Монгол Улсын тогтвортой хөгжлийн үзэл баримтлал-2030”, Улсын Их Хурал, Засгийн газраас баталсан хөгжлийн бодлогын баримт бичгүүд, хөтөлбөрүүдэд тусгагдсан зорилтууд, тэдгээрийг хэрэгжүүлэх бүтээн байгуулалтын цогц арга хэмжээнүүд багтана.

**Гурав.Зорилтот хөтөлбөрийг хэрэгжүүлэхэд баримтлах зарчим**

3.1.төрийн болон төрийн бус байгууллага, хувийн хэвшил, иргэдийн оролцоо, гадаад, дотоодын хамтын ажиллагаа, түншлэлд тулгуурлах;

3.2.үйл ажиллагаа ил тод, нээлттэй байх;

3.3.импортыг орлох чадвартай дотоодын үйлдвэрлэлийг дэмжих;

3.4.бүтээн байгуулалтын ажилд иргэдийг мэргэжил эзэмшүүлэх замаар татан оролцуулах;
3.5.хөтөлбөрийн хэрэгжилтэд хяналт тавьж, гүйцэтгэлийн үр дүнг үнэлж дүгнэх хариуцлагын тогтолцоо бий болгох.

**Дөрөв. Зорилтот хөтөлбөрийг дараах зорилт, үйл ажиллагаагаар хэрэгжүүлнэ:**

**4.1. Улаанбаатар хотын дагуул, хаяа хот, тосгоныг хөгжүүлэх, агаар орчны бохирдол, автозамын түгжрэлийг бууруулах, хэт төвлөрлийг сааруулах чиглэлээр:**

**4.1.1.Улаанбаатар хотын дагуул, хаяа хот, тосгон, дэд төвүүдийг шинээр төлөвлөн хөгжүүлэх зорилтын хүрээнд:**

4.1.1.1.“Улаанбаатар хотын 2040 он хүртэлх хөгжлийн ерөнхий төлөвлөгөө”-ний баримт бичиг, түүнийг хэрэгжүүлэх арга хэмжээний төлөвлөгөөг уламжлалт, өөрийн өвөрмөц хэв маягт тохируулан боловсруулж батлуулан, үе шаттайгаар хэрэгжүүлэх;

4.1.1.2.Улаанбаатар хотын Олон улсын нисэх онгоцны шинэ буудлыг даган бий болох шинэ хот (Аэросити)-ын хэсэгчилсэн ерөнхий төлөвлөгөөг хэрэгжүүлэх;

4.1.1.3.”Майдар хот” төслийн хот төлөвлөлтийн суурь судалгаа, ТЭЗҮ, хөгжлийн ерөнхий төлөвлөгөө болон хэсэгчилсэн ерөнхий төлөвлөгөөг боловсруулж батлуулан үе шаттайгаар хэрэгжүүлэх;

4.1.1.4.Улаанбаатар хот, дагуул, хаяа хот, тосгон, дэд төвүүдийг холбосон автозам, нийтийн тээврийн сүлжээ байгуулах;

4.1.1.5.шинээр байгуулагдах дагуул, хаяа хот, тосгодынхилийн цэс, засаг захиргааны нэгжийн асуудлыг холбогдох хууль тогтоомжийн дагуу шийдвэрлүүлэх.

**4.1.2.Нийслэлийн иргэдийн эрүүл, аюулгүй, тохилог орчинд амьдрах нөхцлийг бүрдүүлсэн, нөөцийг ариг гамтай, үр дүнтэй ашигласан, ухаалаг хэмнэлттэй, агаар орчны бохирдолгүй хот болох зорилтын хүрээнд:**

4.1.2.1.Улаанбаатар хотын гэр хорооллын төвийн, дундын, захын, зуслангийн бүсийн айл өрхийг төвийн болон хэсэгчилсэн, бие даасан инженерийн дэд бүтцэд бүрэн холбох;

4.1.2.2.Улаанбаатар хотын гэр хороолол, зуслангийн бүсийн гудамж замын сүлжээг хатуу хучилттай автозамаар бүрэн холбох;

4.1.2.3.Улаанбаатар хотын гэр хорооллын дахин төлөвлөлтийн 24 байршилд орон сууцжуулах ажлыг хийж гүйцэтгэх;

4.1.2.4.газар хөдлөлтийн гамшгийн эрсдэлийг бууруулах зорилгоор барилга, байгууламж, орон сууцыг паспортжуулах, ашиглалтын шаардлага хангахгүй барилгыг буулгаж шинээр барих, хүчитгэх ажлыг үе шаттайгаар хийж гүйцэтгэх;

4.1.2.5.”Түрээсийн орон сууц”, “Түрээслээд өмчлөх орон сууц”, “Ахмадын орон сууц”, “Амины орон сууц” хөтөлбөрүүдийг хэрэгжүүлэх;

4.1.2.6.гэр хорооллын төвийн, дундын, захын, зуслангийн бүсийн дэд бүтцэд холбогдсон газраа барьцаалан амины орон сууц барих иргэдийг урт хугацаатай ипотекийн зээлд хамруулах;

4.1.2.7.байгалийн нөөцийн хэмнэлттэй, хүлэмжийн хийн ялгарал багатай, ногоон хөгжлийн үзэл баримтлалд нийцсэн эрчим хүчний хэмнэлттэй, ногоон орон сууцны нийлүүлэлтийг дэмжих санхүүжилтийн эх үүсвэрийг бий болгох;

4.1.2.8.гэр хорооллын дундын, захын болон зуслангийн бүсэд өрхийн сэргээгдэх эрчим хүч үйлдвэрлэж, өөрийн хэрэглээг ханган илүүдэл эрчим хүчээ төвийн нэгдсэн системд худалдан борлуулж өрхийн орлогыг нэмэгдүүлэх төслийг хэрэгжүүлэх;

4.1.2.9.гэр хорооллын цахилгаан дамжуулах сүлжээний хүчин чадлыг үе шаттайгаар нэмэгдүүлэх;

4.1.2.10.гэр хорооллын захын, зуслангийн бүсийн дулаан, ус хангамж, ариутгах татуургын бие даасан “Сервис центр” төслийг төр, хувийн хэвшлийн түншлэлээр үргэлжлүүлэн хэрэгжүүлж, төлөвлөсөн гэр хорооллын айл өрхийг бүрэн хамруулах;

4.1.2.11.Улаанбаатар хот дахь нам даралтын зуухтай аж ахуйн нэгж, байгууллагын түүхий нүүрсний хэрэглээг үе шаттайгаар хязгаарлан, шинэ технологи нэвтрүүлэх замаар утаа, хорт хийн ялгаралтыг бүрэн арилгах;

4.1.2.12.стандартын шаардлага хангасан сайжруулсан шахмал түлш, хагас коксон түлшний үйлдвэрлэлийг нэмэгдүүлж, эдгээр бүтээгдэхүүний худалдааны сүлжээг хөгжүүлэх, бодлогоор дэмжих.

**4.1.3.Тээврийн хэрэгслээс ялгарах хорт утааг бууруулах арга хэмжээг авч хэрэгжүүлэх зорилтын хүрээнд:**

4.1.3.1.цахилгаан болон гибрид хөдөлгүүртэй тээврийн хэрэгслийг бодлогоор дэмжиж, нийтийн тээврийн үйлчилгээнд байгалийн хий /CNG/ болон цахилгаан хөдөлгүүртэй автобусаар парк шинэчлэлтийг үе шаттайгаар хийх;

4.1.3.2.тээврийн хэрэгслийг цахилгаан болон хийн эх үүсвэрээр цэнэглэх сүлжээг байгуулах;

4.1.3.3.олон улсын чанар стандартад нийцсэн авто бензин, дизель түлшний хэрэглээнд үе шаттайгаар шилжих;

4.1.3.4.Улаанбаатар хотод бүсийн тээвэр логистикийг хөгжүүлж, хот дундуур өнгөрөх ачаа тээвэрлэлтийг бууруулах төмөр замын сүлжээг бий болгож, хотын дундуур гарах төмөр замыг ашиглан хотын төв хэсэг, шинээр үүсэх дагуул хаяа, хот тосгодыг холбосон цагираг буюу тойруу чиглэлийн галт тэрэгний зорчигч тээврийн үйлчилгээг нэвтрүүлэх;

4.1.3.5.10-аас дээш жилийн насжилттай тээврийн хэрэгслийн импортыг 2021 оноос эдийн засгийн зохицуулалтаар хязгаарлах;

4.1.3.6.автомашин угсрах үйлдвэр байгуулахыг бодлогоор дэмжиж, автомашины сэлбэг хэрэгслийн туршилт, судалгааны төв байгуулах;

4.1.3.7.нийтийн тээврийн үйлчилгээнд шинэ төрлийн зорчигч тээврийн үйлчилгээ бий болгож, орчин үеийн дэвшилтэт мэдээллийн техник, технологийг нэвтрүүлэх, нийтийн тээврийг хотын хөдөлгөөнд давуу эрхтэй оролцох нөхцлийг бүрдүүлэх замаар хотын оршин суугч, иргэдийг бүх төрлийн нийтийн тээврийг ашиглан богино хугацаанд зорчих нөхцөлийг бүрдүүлэх;

4.1.3.8.нийслэлийн замын хөдөлгөөнд унадаг дугуйгаар оролцохыг бодлогоор дэмжиж, аюулгүй байдлыг хангасан дэд бүтцийг нь хөгжүүлэх;

4.1.3.9.нийтийн тээврийн такси үйлчилгээг цахилгаан хөдөлгүүрт бүрэн шилжүүлэх.

**4.1.4.Аюултай болон энгийн хог хаягдлыг цуглуулах, тээвэрлэх, хадгалах, ялган ангилах, дахин боловсруулах, эргүүлж ашиглах үйлдвэрлэгч, импортлогч, борлуулагчийн оновчтой тогтолцоог бий болгох, эко төлбөрийн эрхзүйн зохицуулалтыг бүрдүүлэх, байгальд халгүй аргаар устгах технологи, менежментийн цогц бодлого хэрэгжүүлэх зорилтын хүрээнд:**

4.1.4.1.аюултай хог хаягдлыг устгах зориулалтын байгууламж барих;

4.1.4.2.хатуу хог хаягдлыг ангилан, дахин боловсруулах, эрчим хүч гаргах станц 2-оос доошгүйг байгуулах;

4.1.4.3.хүнд металлаар бохирдсон газарт хязгаарлалтын бүс тогтоож, бүсчлэх дүрэм журам боловсруулах;

4.1.4.4.аюултай болон хатуу хог хаягдлыг дахин боловсруулах диметилэфир, нийлэг түлш, барилгын материалын экологийн цэвэр үйлдвэрийн цогцолбор байгуулах;

4.1.4.5.барилгын хог хаягдлын зориулалтын цэг бий болгох, сэргээн ашиглах, дахин боловсруулах үйлдвэрүүдийг байгуулах;

4.1.4.6.гэр хорооллын айл өрхийг үнс түр хадгалах зориулалтын савтай болгох, улмаар үнс тээвэрлэх тусгай зориулалтын автомашины парк, гэр хорооллын үнсийг дахин боловсруулах үйлдвэрийг тус тус байгуулах;

4.1.4.7.Улаанбаатар хотын "Дулааны цахилгаан станц-3" ТӨХК, "Дулааны цахилгаан станц-4" ТӨХК-ийн үнсний санг цэцэрлэгжүүлж, байнгын усалгаатай болгох;

4.1.4.8.цэвэрлэх байгууламжаас хуримтлагдсан лагийг эко түлш болгон үйлдвэрлэх үйлдвэр байгуулах;

4.1.4.9.хөрсний бохирдлыг бууруулах хяналт, менежментийн тогтолцоог боловсронгуй болгож хөгжүүлэх;

4.1.4.10.бохирдсон хөрсийг эрүүлжүүлж, үе шаттай сайжруулан эргүүлж ашиглан цэцэрлэгжүүлэх ажлыг үе шаттайгаар хэрэгжүүлэх;

4.1.4.11.Туул, Сэлбэ, Толгойт, Баянгол, Улиастай голуудын хамгаалалтын зурвасыг тогтоож, гол усны сав газрын нэгдсэн менежементийн тогтолцоог нэвтрүүлж, усны нөөцийн стратеги төлөвлөлтийг хэрэгжүүлэх.

**4.1.5.Хотын цэцэрлэгжилт, ногоон байгууламжийг нэмэгдүүлэх зорилтын хүрээнд:**

4.1.5.1.хотын тоос, утаа, тортог, хог хаягдлыг багасгаж, агаар орчныг цэвэршүүлэхэд чиглэсэн ногоон байгууламжийн нэг хүнд ногдох хэмжээг 40м2 хүртэл нэмэгдүүлэх;

4.1.5.2.Богдхан уул, Баянзүрх хайрхан, Сонгино хайрхан, Чингэлтэй хайрхан, Дамбадаржаа хайрхан болон бусад уул толгодыг ойжуулах арга хэмжээг иргэд, төр хувийн хэвшлийн түншлэлээр хэрэгжүүлэх.

4.1.5.3.ногоон байгууламжийг бий болгосон, бүтээн байгуулсан иргэн, аж ахуйн нэгжийг урамшуулах тогтолцоог бүрдүүлэх, гэр хороолол, зуслангийн бүсийн айл өрхийн стандартыг бий болгох;

4.1.5.4.Улаанбаатар хотын барилга, байгууламжуудын дээврийн ашиглалтыг өөрчлөн ногоон байгууламж байгуулахыг бодлогоор дэмжих;

4.1.5.5.эко төлбөрийн эрхзүйн зохицуулалтыг бүрдүүлэх, байгальд халгүй аргаар устгах технологи, менежментийн цогц бодлого хэрэгжүүлэх.

4.1.5.6.Улаанбаатар хот болон бусад хот, суурингуудад нийтийн эзэмшлийн парк, цэцэрлэгт хүрээлэн бүхий ногоон байгууламж барьж байгуулах

4.1.5.7.Туул, Сэлбэ, Баянгол, Толгойт, Улиастай, Тахилтын голуудыг дагасан цэцэрлэгт хүрээлэн бүхий ногоон байгуулажийн нэгдсэн сүлжээг байгуулах;

4.1.5.8.Улаанбаатар хотод 15 усан толиог барьж ашиглалтад оруулах.

**4.1.6.Шинэ технологи, инноваци шингэсэн орчин үеийн их багтаамж бүхий нийтийн тээврийг нэвтрүүлж, хотын автозамын түгжрэлийг 60 хувиар бууруулах зорилтын хүрээнд:**

4.1.6.1.Улаанбаатар хотод хурдны зам, хоёр түвшний уулзваруудыг байгуулах зорилтын хүрээнд их тойруугийн болон Сэлбийн хурдны замуудыг барих /Тэнгэрийн тойрог, Сэлбэ хурдны зам/;

4.1.6.2.Улаанбаатар хотын гарцуудыг төрөлжүүлэн хөгжүүлж, захын дэд төвүүдийг холбосон 2,3,4-р ээлжийн тойруу замуудыг барьж байгуулах;

4.1.6.3.Улаанбаатар хотод газар доорхи нийтийн тээврийн сүлжээг байгуулах /метро/;

4.1.6.4.нийтийн тээврийн тусгай замын автобус төслийг хэрэгжүүлэх /BRT/;

4.1.6.5.нийтийн тээврийн хүртээмжийг нэмэгдүүлсэн маршрут төлөвлөлт, онлайн цагийн хуваарийг хэрэглэгчдэд хүргэх боломжийг бүрдүүлэх;

4.1.6.6.нийтийн тээврийг дэмжих замаар автомашины хэрэглээг бууруулах, автобусны буудлыг өвөл, зуны улиралд зорчигчдод ая тухтай байдлаар барих;

4.1.6.7.улс болон хот хоорондын зорчигч тээврийн сүлжээг нисэх буудал, төмөр замын вокзал, хотын нийтийн тээврийн сүлжээтэй холбон зангилаа үүсгэж зорчигч тээврийн нэгдсэн цогц үйлчилгээг хөгжүүлэх;

4.1.6.8.хотын баруун болон зүүн талд ачаа тээврийн логистикийг хөгжүүлж Улаанбаатар бүсийн хангамж, түгээлтийн тогтолцоог боловсронгуй болгох;

4.1.6.9.ерөнхий боловсролын сурагчдын тээврийн “school bus” төслийг бүрэн хэрэгжүүлэх;

4.1.6.10.Улаанбаатар хотын төмөр замаар тусгаарлагдсан гудамж, авто замуудыг холбосон нүхэн гарцуудыг барих.

###### **4.1.7.Улаанбаатарын дагуул хот (хаяа хот, тосгон)-ын хэрэгцээг найдвартай хангах, эрчим хүч, холбоо, инженерийн шугам сүлжээ байгуулах зорилтын хүрээнд:**

4.1.71.Улаанбаатар хотын Амгалангийн дулааны станцыг 50 МВт-ын дулаан, цахилгаан хослон үйлдвэрлэх станц болгон өргөтгөх;

4.1.7.2.Улаанбаатар хотын дулааны 3 дугаар цахилгаан станцын өндөр даралтын хэсгийн суурилагдсан хүчин чадлыг 75 МВт-аар нэмэгдүүлэх;

4.1.7.3.Багануур дэд станцыг Улаанбаатар дэд станцтай холбох 220 кВ-ын 2 хэлхээт цахилгаан дамжуулах агаарын шугам барих, дэд станцуудыг өргөтгөх ажлыг эхлүүлэх;

4.1.7.4.гэр хорооллын айл өрхийг цахилгаанаар халаахад шаардлагатай түгээх сүлжээний хүчин чадлыг үе шаттайгаар нэмэгдүүлэх;

4.1.7.5.Улаанбаатар хотын Био комбинат, Шувуун фабрик болон бусад хотхон хороололд ус хангамжийн эх үүсвэрийн барилга байгууламжийг шинээр барих;

4.1.7.6.Улаанбаатар хотын төв цэвэрлэх байгууламж болон үйлдвэрийн хаягдал усыг урьдчилан цэвэрлэх байгууламжийг байгаль орчинд хор нөлөөгүй технологиор шинэчлэн сайжруулах;

4.1.7.7.Улаанбаатар хотын төв цэвэрлэх байгууламж болон цэвэрлэсэн усыг дахин боловсруулах үйлдвэрийг шинээр барьж ашиглалтад оруулах, байгаль орчинд хор нөлөөгүй технологийг нэвтрүүлэх;

4.1.7.8.Улаанбаатар хотын төв цэвэрлэх байгууламжид цэвэрлэсэн усыг зам, талбай, ногоон байгууламжийн усалгаа, угаалга цэвэрлэгээнд ашиглах, түүнчлэн үйлдвэрийн технологийн хэрэгцээнд нэвтрүүлэх, хаягдал лаг, тунадасыг боловсруулан эцсийн бүтээгдэхүүн болгох эрх зүйн орчинг бүрдүүлэн хэрэгжүүлэх;

4.1.7.9.нийслэлд “Төвлөрсөн бус ариун цэврийн байгууламжууд болон хаягдал ус цэвэрлэх байгууламжаас гарах лагийг дахин ашиглах, менежментийг сайжруулах төсөл”-ийг хэрэгжүүлэх;

4.1.7.10.хаягдал лаг, тунадасыг боловсруулан эцсийн бүтээгдэхүүн болгож үйлдвэрлэх;

4.1.7.11.хот, тосгоны хөгжлийн ерөнхий төлөвлөгөөтэй уялдуулан Улаанбаатар хотын инженерийн бэлтгэл арга хэмжээг төлөвлөн /үерийн далан суваг, хөрсний ус, хурын ус зайлуулах суваг/ үе шаттайгаар барьж байгуулах, өргөтгөн шинэчлэх;

4.1.7.12.Улаанбаатар хот болон дагуу, хаяа хот ,тосгодын инженерийн шугам сүлжээг шинээр барих, хүчин чадлыг нэмэгдүүлэх, хонгил (тюннель)-ын системд шилжүүлэх арга хэмжээг үе шаттайгаар хэрэгжүүлэх;

4.1.7.13.“Туул усан цогцолбор", “Сэлбэ усан цогцолбор” зэрэг ус цуглуулах далан барьж, ашиглалтанд оруулах;

4.1.7.14.оршин суугчдыг эрүүл ахуйд бүрэн нийцсэн зэс болон гуулин шугам хоолойгоор цэвэр ус дамжуулан нийлүүлэх;

4.1.7.15.үүрэн телефоны мэдээлэл дамжуулах 5G-н багтаамжийг нэвтрүүлэх;

4.1.7.16.хотын хүн амыг өндөр хурдны интернетийн сүлжээнд холбож, өргөн зурвасын интернетийн үйлчилгээ ашиглах; нөхцлийг бүрдүүлэх;

4.1.7.17.Улаанбаатар хотын автозам, гудамж, талбай, гэр хорооллыг бүрэн камержуулж дуусах.

**4.2.Эдийн засгийг бүсчлэн хөгжүүлж, хөдөөгийн хөгжлийг дэмжих чиглэлээр:**

**4.2.1. Хүн амын нутагшилт, суурьшлын ерөнхий төлөвлөгөө, бүсчилсэн хөгжлийн бодлого, хүн амын нутагшилт, суурьшилд тулгуурлан бүс нутгийн оновчтой бүтэц, хот, суурин газрын тогтолцоог бүрдүүлэх зорилтын хүрээнд:**

4.2.1.1.Монгол Улсын хүн амын нутагшилт, суурьшлын хөгжлийн ерөнхий төслийг боловсруулж батлуулан, хэрэгжилтийг үе шаттайгаар зохион байгуулах;

4.2.1.2.Монгол Улсын бүсчилсэн хөгжлийн бодлого, үзэл баримтлалыг шинэчлэн боловсруулж батлуулан, хэрэгжилтийг үе шаттайгаар зохион байгуулах;

4.2.1.3.аж үйлдвэрийн хөгжлийн тэргүүлэх бүсийг тогтоож, бүсийн тулгуур төв болон хот, тосгоны хөгжлийн ерөнхий төлөвлөгөө, хэсэгчилсэн ерөнхий төлөвлөгөөг шинээр болон шинэчлэн боловсруулж үе шаттай хэрэгжүүлэх;

4.2.1.4.үндэсний орон зайн мэдээллийн /өгөгдлийн/ дэд бүтцийг байгуулах, хот байгуулалтын кадастрын мэдээллийн санг аймаг, нийслэл, сум, дүүргийн түвшинд бий болгох, хэрэглээнд нэвтрүүлэх.

4.2.1.5.төвөөс алслагдсан, хөгжлөөр сул бүс нутаг, аймгуудын иргэдэд бүс нутгийн нэмэгдэл олгох эрх зүйн орчинг бүрдүүлэх;

4.2.1.6.төвөөс алслагдсан бүс нутаг, аймаг, сумдад бизнес эрхлэхэд таатай орчинг бүрдүүлэх зорилгоор татвар, зээлийн бодлогоор дэмжих эрх зүйн орчныг бүрдүүлэх;

4.2.1.7.бүсчилсэн татварын тогтолцоог бий болгох замаар төвөөс алслагдсан бүс нутаг, аймаг, сумдад томоохон аж ахуйн нэгж салбараа байгуулах, орон нутгийг хөгжүүлэхэд төр, хувийн хэвшлийн түншлэлийг хөгжүүлэх;

4.2.1.8.Улаанбаатар хотод шилжин ирэлтийг татвартай болгох;

4.2.1.9.Улаанбаатар хотоос орон нутаг болон дагуул, хаяа хот тосгод руу шилжих хөдөлгөөнийг санхүү, урамшууллын аргаар дэмжих.

**4.2.2.Аймаг, орон нутгийн эрэлт, хэрэгцээнд тулгуурласан жижиг, дунд үйлдвэр, үйлдвэрлэл технологийн паркийг бүсчлэн байгуулж, орон нутагт үйлдвэрлэгдсэн бараа, бүтээгдэхүүнийг зах зээлд гаргах хатуу болон зөөлөн дэд бүтцийг хөгжүүлэх зорилтын хүрээнд:**

4.2.2.1.аймаг, орон нутгийн нийгэм эдийн засгийн хөгжлийг хангах жижиг, дунд үйлдвэрлэлийг дэмжих чиглэлээр үйлдвэрлэл технологийн парк 40 байршилд байгуулах;

4.2.2.2.аймаг, орон нутагт үйл ажиллагаа явуулж байгаа жижиг, дунд үйлдвэрүүдийн нэгдсэн мэдээллийн сан байгуулан цахим худалдаагаар дэмжих дэд бүтцийг байгуулах;

4.2.2.3.олон улсын болон улсын чанартай зам дагуух үйлчилгээний төвүүдийг хөгжүүлэх замаар жуулчид, дотоодын аялагчдад орон нутгийн жижиг дунд үйлдвэрлэлийн бүтээгдэхүүнийг борлуулах боломжийг бүрдүүлэх;

4.2.2.4.орон нутагт үйлдвэрлэгдсэн бүтээгдэхүүнийг хэрэглэгчтэй, бэлтгэгдсэн хагас боловсруулсан бүтээгдэхүүнийг үйлдвэрүүдтэй холбох, бэлэн бүтээгдэхүүнийг зах зээлд борлуулахад гарах зардлыг 30 хувиар бууруулах.

**4.2.3.Бүсийн тулгуур төв, аймгуудад инженерийн бүрэн хангамжтай** **орон сууцыг барьж байгуулах ажлыг эрчимжүүлэх зорилтын хүрээнд:**

4.2.3.1.аймгийн төвүүдийн гэр хорооллыг дэд бүтцийн шийдэл бүхий амины болон нийтийн орон сууцны хороололд бүрэн шилжүүлж дуусгах;

4.2.3.2.“Сумын хөгжлийн хөтөлбөр” боловсруулж, 108 суманд хэрэгжүүлэх;

4.2.3.3.бүсийн тулгуур төв, аймаг, сумын айл өрхийг инженерийн шийдэл бүхий амины болон нийтийн орон сууцаар хангах ажлын хүрээнд аймаг, орон нутагт 100,000 айлын орон сууц шинээр барих;

4.2.3.4.сумын төвлөрсөн инженерийн шугамд холбогдоогүй айл өрхийг хөрсөнд нэвчдэггүй нүхэн жорлон суурилуулах төсөлд бүрэн хамруулах.

**4.2.4. Их, дээд сургуулиудыг бүсийн тулгуур төв, томоохон хот суурин газарт хотхоноор хөгжүүлж, Улаанбаатар хотын төвөөс нүүлгэн шилжүүлэх, нийгмийн дэд бүтцийг хөгжүүлэх зорилтын хүрээнд:**

4.2.4.1.Улаанбаатар хотын дагуул, хаяа хотод их, дээд сургуулиудыг төвлөрүүлэн, хотхоноор хөгжүүлэх хөтөлбөр боловсруулж, үе шаттай хэрэгжүүлэх;

4.2.4.2.аймаг, бүсийн тулгуур төвд оюутны хотхон бий болгож Улаанбаатар хотын төвөөс төрийн өмчийн их, дээд сургуулиудыг нүүлгэн шилжүүлэх хүрээнд Орхон, Өмнөговь аймагт уул уурхайн чиглэлийн их дээд сургуулиудыг, Дархан-Уул аймагт хүнсний болон хөнгөн, хүнд үйлдвэрлэлийн чиглэлийн их дээд сургуулиудыг төвлөрүүлэн хөгжүүлэх, Ховд, Дорнод, Говь-Алтай, Дорноговь, Архангай аймаг дахь төрийн өмчийн их, дээд сургуулиудыг түшиглэн их сургуулийн хотхон байгуулах, Багануур дүүрэгт төлөвлөсөн их сургуулиудын хотхоны мастер төлөвлөгөөний дагуу тус дүүргийг их, дээд сургуулийн жишиг хотхон болгон хөгжүүлэх;

4.2.4.3.насан туршийн боловсролын тогтолцоог нээлттэй онлайн хэлбэрээр хөгжүүлэх боломж бүрдүүлж, хот хөдөө ялгалгүй ижил тэгш суралцах боломжийг дэлхийн түвшинд хүргэх;

4.2.4.4.сумдын сургуулийг ерөнхий боловсрол олгох тогтолцоонд шилжүүлэх техник технологи, сургалтын орчныг бүрдүүлэх;

4.2.4.5.бүсийн тулгуур төвд олон улсын хөтөлбөртэй төрийн өмчийн ерөнхий боловсролын сургууль бий болгох, барилга байгууламж, технологи тоног төхөөрөмжийг шинэчлэх, өргөтгөх, шинээр барих, аюулгүй байдлыг хангах арга хэмжээг үе шаттайгаар авч хэрэгжүүлэх;

4.2.4.6.бүсийн хөгжлийн тулгуур төв, аймаг, сумдад эмнэлэг, сургууль, цэцэрлэг, спорт цогцолбор зэрэг нийгмийн дэд бүтцийн барилга байгууламжийг барьж, хүн амын соёл, боловсрол, эрүүл мэндийн болон бусад төрлийн үйлчилгээний чанар, хүртээмжийг нэмэгдүүлэх;

4.2.4.7.бүс, аймаг орон нутгийн эрүүл мэндийн үйлчилгээнд шаардлагатай хөрөнгө оруулалтыг эхний ээлжинд төлөвлөн хэрэгжүүлж, нийт сумдыг хамарсан алсын зайн оношилгооны сүлжээг бий болгох;

4.2.4.8.сумдын эмнэлэг,сургууль, цэцэрлэг, дотуур байрыг инженерийн шугам сүлжээнд бүрэн холбож дуусгах;

4.2.4.9.хүний вакцин, биобэлдмэлийн үйлдвэрлэлийг дэмжин өргөжүүлж, биотехнологийн цогцолбор болон вакцин биобэлдмэлийн хөндлөнгийн хяналтын лаборатори барьж байгуулах;

4.2.4.10.Хөдөө, орон нутгийн иргэдийн эрүүл мэндийн үйлчилгээг ойртуулж Зүрх судасны бүсийн төв, Хавдар судлалын бүсийн төв, Гэмтэл согог судлалын бүсийн төвийг байгуулах, хүн амын дунд нас баралтын шалтгаанаар тэргүүлж байгаа өвчлөлийг бууруулахад түлхүү анхаарч, Азийн тэргүүлэх зэрэглэлийн хавдар судлал, эрхтэн шилжүүлэн суулгах мэс заслын төвийг бий болгох;

4.2.4.11.Хангай,Төв, Баруун, Зүүн бүсэд ахмад настны төрөлжсөн асрамжийн газар, Ховд, Хөвсгөл, Дорнод, Дундговь, Архангай, Дархан-Уул аймагт хөгжлийн бэрхшээлтэй хүүхэд, иргэдийн хөгжлийн төвүүд байгуулах;

4.2.4.12.шинжлэх ухааны парк, технологийн инкубатор төв, технологи дамжуулах төв байгуулах, судалгааны их сургууль, цогцолбор хотхон болгон хөгжүүлэхэд санхүү, бүтээн байгуулалтын төлөвлөлт, боловсон хүчний бодлогоор дэмжих.

**4.3.Дэд бүтцийг хөгжүүлэх чиглэлээр:**

**4.3.1.Бүс, аймаг, сумын төв, бусад суурин газруудад уламжлалт болон сэргээгдэх эрчим хүчний эх үүсгүүрийг бий болгон бүс нутгийн эрчим хүчний нэгдсэн сүлжээ байгуулж,** **цахилгаан эрчим хүчний экспортлогч орон болох зорилтын хүрээнд:**

4.3.1.1.Тавантолгойн 300МВт-ын дулааны цахилгаан станцыг барих;

4.3.1.2.Чойбалсангийн ДЦС-ыг 50 МВт-аар өргөтгөх;

4.3.1.3.Багануурын 700МВт-ын дулааны цахилгаан станцыг барьж ашиглалтанд оруулах;

4.3.1.4.Эрдэнэбүрэнгийн усан цахилгаан станцыг барьж ашиглалтанд оруулах;

4.3.1.5.Эрдэнэбүрэн-Улиастайн 220 кВ-ын 2 хэлхээт цахилгаан дамжуулах агаарын шугам, дэд станц барих;

4.3.1.6.тохируулгын горимд ажиллах том чадлын Усан цэнэгт цахилгаан станц барих;

4.3.1.7.тохируулгын горимд ажиллах том чадлын цэнэг хураагуурын станц барих;

4.3.1.8.Эгийн голын 315 МВт хүчин чадал бүхий усан цахилгаан станц барих төслийг хэрэгжүүлэх;

4.3.1.9.Багануур-Чойрын 220 кВ-ын өндөр хүчдэлийн цахилгаан дамжуулах агаарын шугам барих, дэд станц өргөтгөх;

4.3.1.10.Чойр-Сайншанд-Замын-Үүдийн 220 кВ-ын цахилгаан дамжуулах агаарын шугам, дэд станц барих;

4.3.1.11.Багануур-Өндөрхаан-Чойбалсан чиглэлийн 220 кВ-ын 2 хэлхээт цахилгаан дамжуулах агаарын шугам барих, 220 кВ-ын дэд станцыг өргөтгөх;

4.3.1.12.сэргээгдэх эрчим хүчний эзлэх хувийг 30 хувьд хүргэх, цөмийн эрчим хүч ашиглаж эхлэх бэлтгэл ажлыг хангах.

**4.3.2.Бүсийн тулгуур төв, аймаг орон нутагт инженерийн дэд бүтэц, барилга байгууламжийг үе шаттай барьж байгуулах** **зорилтын хүрээнд:**

4.3.2.1.аймаг, сумдын усны эх үүсвэрийн барилга байгууламж, технологийн тоног төхөөрөмжийг шинэчлэх, өргөтгөх, шинээр барих, хяналт удирдлагын нэгдсэн сүлжээг автоматжуулах арга хэмжээг үе шаттайгаар хэрэгжүүлэх;

4.3.2.2.ундны усны эрдэсжилт, хатуулаг өндөртэй сум, суурин газруудад ус зөөлрүүлэх, цэнгэгжүүлэх төхөөрөмж суурилуулан цэвэр, бохир усны итгэмжлэгдсэн суурин болон зөөврийн лабораториудыг байгуулж, хүн амыг стандартын шаардлагад нийцсэн усаар хангах;

4.3.2.3.аймаг, сумын төвүүдийн инженерийн бүх төрлийн шугам сүлжээг үе шаттайгаар өргөтгөн шинэчлэх, шинээр тавих ажлыг хэрэгжүүлэх;

4.3.2.4.“Хот, суурин газрын хатуу хог хаягдлын менежментийн төсөл”-ийг хэрэгжүүлэх;

4.3.2.5.аймаг, сумын төвүүдийн инженерийн бэлтгэл арга хэмжээ /үерийн далан суваг, хөрсний ус, хурын ус зайлуулах суваг/-г үе шаттайгаар нэмэгдүүлэх, засварлах, өргөтгөн шинэчлэх;

4.3.2.6.”Тайшир-Алтай” төслийг хэрэгжүүлж дуусгах;

4.3.2.7.Сонгино-говь төслийг хэрэгжүүлэх;

4.3.2.8.Хэрлэн-говь төслийг хэрэгжүүлэх;

4.3.2.9.Орхон-говь төслийг хэрэгжүүлэх;

4.3.2.10.”Туул усан цогцолбор” барьж, ашиглалтад оруулах.

**4.3.3.Аймаг, орон нутагт бохир ус цэвэрлэх байгууламжийг өргөтгөн шинэчлэх, шинээр барих, техник, технологийн шинэчлэлтийг үе шаттай хийх зорилтын хүрээнд:**

4.3.3.1.аймгийн төвүүдийн ахуйн бохир ус цэвэрлэх байгууламжийг өргөтгөн шинэчлэх, шинээр барих төслийг хэрэгжүүлэх;

4.3.3.2.үйлдвэрийн бохир усыг урьдчилан цэвэрлэх байгууламжийг дэвшилтэд техник технологийн дагуу шинээр барьж байгуулах төслийг үе шаттайгаар хэрэгжүүлэх;

4.3.3.3.орон нутагт “Төвлөрсөн бус ариун цэврийн байгууламжууд болон бохир ус цэвэрлэх байгууламжаас гарах лагийг дахин ашиглах, менежментийг сайжруулах төсөл”-ийг хэрэгжүүлэх;

4.3.3.4.нийтийн аж ахуйн байгууллагуудын чадавхыг дээшлүүлж техник хангамжийг сайжруулах.

**4.3.4.Улс орны эдийн засгийн өсөлтийг хангах чанартай, хүртээмжтэй үндэсний зам, тээвэр, логистикийн сүлжээг өргөтгөн хөгжүүлж, хэрэглэгчдийн эрэлт, хэрэгцээнд нийцсэн аюулгүй, найдвартай тээвэрлэлтийн үйлчилгээ үзүүлэх зорилтын хүрээнд:**

4.3.4.1.Монголын авто тээвэрчид бүс нутагт тээвэрлэлт хийх боломжийг бүрдүүлэн Улаан-Үд, Улаанбаатар-Улаанцав хотын хооронд тээвэрлэлтийг эхлүүлэх;

4.3.4.2.Монгол Улс Европын улсууд хооронд дамжин өнгөрөх тээвэрлэлт хийх нөхцөлийг бүрдүүлж, тээвэрлэлтийг эхлүүлэх;

4.3.4.3.олон улсын болон эдийн засгийн коридоруудыг үр ашигтай, тогтвортой хөгжүүлэх авто замын сүлжээг бий болгож, аялал жуулчлалын гол чиглэл, хилийн боомтуудыг хатуу хучилттай авто замаар холбох;

4.3.4.4.Улаанбаатар-Замын-Үүд чиглэлийн хатуу хучилттай авто замыг өргөтгөн шинэчлэх барилгын ажлыг дуусгах;

4.3.4.5.орон нутгийн чанартай авто замын сүлжээг байгуулж, 200 гаруй сум суурины төвийг хямд өртөгтэй авто замаар аймгийн төвтэй холбож, автозамын тэмдэг тэмдэглэгээг сайжруулах;

4.3.4.6.олон улсын чанартай зам дагуух амралт, үйлчилгээний цогцолбор барилга байгууламжийг төр хувийн хэвшлийн түншлэлийн хүрээнд барьж байгуулах;

4.3.4.7.уул уурхайн бүтээгдэхүүн, дамжин өнгөрүүлэх ачаа тээвэр болон экспорт, импортын ачаа эргэлтийг нэмэгдүүлэх төмөр замын нэгдсэн сүлжээг хөгжүүлэх;

4.3.4.8.төмөр замын төв коридорын шинэчлэлтийн ажлыг эхлүүлж тээх нэвтрүүлэх чадварыг нэмэгдүүлж, төмөр замын төв коридорыг хэсэгчлэн хос төмөр замд шилжүүлэх;

4.3.4.9.нисэх буудлуудын хүчин чадлыг сайжруулах, олон улсын нөөц нисэх буудал байгуулах;

4.3.4.10.ерөнхий зориулалтын нисэхийг хөгжүүлэх, шаардлагатай дэд бүтцийг барьж байгуулах;

4.3.4.11.бүсийн нислэгийн хөдөлгөөний удирдлагын төв болон 2 дахь төвийг барьж ашиглалтад оруулах;

4.3.4.12.зам тээврийн салбарын мэдээллийн нэгдсэн сүлжээг байгуулж, байршлын хяналтыг системийн бүрэн нэвтрүүлэх.

4.3.4.13.үндэсний тээвэр, логистикийн сүлжээг байгуулах.

**4.3.5.Үндэсний харилцаа холбооны шугам сүлжээг өргөтгөх, шугам сүлжээний худаг сувагчлал, шилэн кабелийн цагираг сүлжээ, хяналтын нэгдсэн сүлжээ байгуулах зорилтын хүрээнд:**

4.3.5.1.нийт хүн амыг өндөр хурдны интернетийн сүлжээнд холбож, хөдөө, орон нутгийн хүн амын 95 хувь нь өргөн зурвасын интернетийн үйлчилгээ ашиглах нөхцлийг бүрдүүлэх;

4.3.5.2.төрөөс иргэдэд чиглэсэн үйлчилгээний 85-аас доошгүй хувийг цахим хэлбэрт шилжүүлэх, үндэсний хиймэл дагуул хөөргөн ашиглаж эхлэх;

4.3.5.3.мэдээлэл холбооны их багтаамжийн цагираг сүлжээ байгуулах;

4.3.5.4.худаг сувагчлалын байгууламжийг өргөтгөн шинэчилж агаарын кабель шугамыг сувагчлалд шилжүүлэх;

4.3.5.5.үүрэн телефоны мэдээлэл дамжуулах 5G-н багтаамжийг нэвтрүүлэх.

**4.4.Аж үйлдвэржилтийг хөгжүүлж, ажлын байрыг нэмэгдүүлэх чиглэлээр:**

**4.4.1.Үндэсний үйлдвэрлэлийг хөгжүүлэх, үндэсний үйлдвэрийн бүтээгдэхүүний хэрэглээг дэмжих зорилтын хүрээнд:**

4.4.1.1.нефть боловсруулах үйлдвэрийг Дорноговь аймгийн Алтанширээ суманд байгуулж ашиглалтанд оруулах;

4.4.1.2.зэс боловсруулах үйлдвэрийг Өмнөговь аймгийн Ханбогд суманд, нүүрс баяжуулах, боловсруулах үйлдвэрийг Өмнөговь аймгийн Цогтцэций суманд байгуулах;

4.4.1.3.Нялга-Чойрын хүрэн нүүрсний сав газрын түүхий эдэд тулгуурлан нүүрснээс нийлэг-байгалийн хий үйлдвэрлэх үйлдвэрийн цогцолбор байгуулах;

4.4.1.4.гангийн үйлдвэрлэлийг бодлогоор дэмжиж, төмөрлөгийн үйлдвэрүүдийн ашиглалтыг сайжруулах, импортын хэмжээг бууруулах;

4.4.1.5.Налайхад шилний үйлдвэр байгуулах;

4.4.1.6.Ховд аймагт цементийн үйлдвэр байгуулах;

4.4.1.7.бүсийн тулгуур төв, аймгийн төв, суурин газруудын эрэлтийг хангах цонх, хаалга, дүүргэгч материалын жижиг дунд үйлдвэрийг хөгжүүлэх;

4.4.1.8.барилгын материалын дэвшилтэт технологийг нутагшуулж, инновацийг нэвтрүүлэх замаар орон нутгийн түүхий эдийг түшиглэн шинэ материал үйлдвэрлэх эрчим хүчний хэмнэлттэй, сэргээгдэх эрчим хүч ашиглах, дулаан алдагдлыг бууруулах, галд тэсвэрлэлтийг сайжруулсан барилгын үйлдвэрлэлийг бодлогоор дэмжих;

4.4.1.9.угсармал барилгын үйлдвэрлэлийг дэмжих;

4.4.1.10.үндэсний компаниудын болон жижиг дунд үйлдвэрийн үйлдвэрлэсэн бараа, бүтээгдэхүүнийг улс, орон нутаг, гадаадын зээл тусламжийн хөрөнгө оруулалтаар хэрэгжих төсөл, хөтөлбөрүүдэд нийлүүлэх, худалдан авах талаар цогц арга хэмжээ хэрэгжүүлэх;

4.4.1.11.дотоодод үйлдвэрлэдэг бүтээгдэхүүнтэй ижил төстэй импортын бараанд татвар, гаалийн бодлогоор зохицуулалт хийх замаар дотоодын үйлдвэрлэлийг дэмжих;

4.4.1.12.хими, шинэ технологийн лаборатори төвүүдийг барьж байгуулах, чанарын хяналтын тогтолцоог сайжруулах.

**4.4.2.Үйлдвэрлэл, технологийн паркуудыг кластераар хөгжүүлэх, чөлөөт бүсүүдийн үйл ажиллагааг эрчимжүүлэх зорилтын хүрээнд:**

4.4.2.1.Замын-Үүд, Алтанбулаг, Цагааннуурын чөлөөт бүсийн бүтээн байгуулалтыг эрчимжүүлж, үйл ажиллагааг нь жигдрүүлэх;

4.4.2.2.Хөшигийн хөндийн Олон улсын нисэх буудлыг түшиглэн эдийн засгийн чөлөөт бүс байгуулах;

4.4.2.3.Налайхын барилгын материалын үйлдвэрлэл, технологийн паркийг байгуулах, ашиглалтанд оруулах;

4.4.2.4.Эмээлт, Багануурын үйлдвэрлэл технологийн паркийг байгуулах;

4.4.2.5.Дарханы арьс ширний үйлдвэрийн цогцолборбайгуулах

4.4.2.6.Говьсүмбэр аймгийн Баянтал суманд экспортын баримжаатай мал аж ахуйн шинжлэх ухаан, үйлдвэрлэл технологийн үндэсний парк байгуулах;

4.4.2.7.Орхон, Дархан-Уул, Ховд аймагт хөнгөн үйлдвэрийн үйлдвэрлэл технологийн паркийг байгуулах;4.4.2.8.баруун, төв, зүүн бүсийн тулгуур төвд барилгын материалын логистик төв байгуулах;

4.4.2.9.аймаг, нийслэл, бүсийн тулгуур төвүүдэд барилгын материалын сорилт, шинжилгээний иж бүрэн лаборатори байгуулах.

**4.4.3.Жижиг, дунд үйлдвэрлэлийг нэмэгдүүлэх замаар ажлын байр бий болгох зорилтын хүрээнд:**

4.4.3.1.жижиг дунд үйлдвэрлэлийг дэмжих санг хөдөлмөр эрхлэлтийг дэмжих сантай нягт уялдуулан орон нутагт ажлын байр нэмэгдүүлэхэд чиглүүлэн хөгжүүлэх;

4.4.3.2.шинжлэх ухаан,инновацийн шинэ бүтээлийг үйлдвэрлэлд нэвтрүүлэхийг бодлогоор дэмжих;

4.4.3.3.жижиг, дунд үйлдвэрлэлийг дэмжих технологи дамжуулалтын төв байгуулах;

4.4.3.4.сум орон нутагт хоршоод хамтарч ажиллахыг бодлогоор дэмжих, нэг суманд-нэг хоршоо бодлого хэрэгжүүлэх;

4.4.3.5.гарааны бизнес, энтерпренерүүдийг дэмжих бизнес инкубаторын төвийг бүсчлэн байгуулах;

4.4.3.6.жижиг, дунд үйлдвэрлэлийн борлуулалтыг дэмжих цахим сан бий болгож, цахим худалдааны төв байгуулах;

4.4.3.7.кластераар нэгдэж үйл ажиллагаа явуулах жижиг, дунд үйлдвэрийг дэмжиж ажиллах том аж ахуйн нэгжүүд, уул уурхайн компаниудыг урамшуулах тогтолцоог бий болгох.

**4.4.4.Мэргэжлийн боловсрол олгох тогтолцоог боловсронгуй болгох замаар х**өдөлмөр эрхлэлтийг дэмжиж, зохистой хөдөлмөр, хувийн бизнес эрхлэх мэдлэг, ур чадвартай залуу үеийг төлөвшүүлж, **ажилгүй иргэдийг ажлын байраар ханган амьжиргааны түвшинг нь дээшлүүлэх зорилтын хүрээнд:**

4.4.4.1.хөдөлмөрийн зах зээлийн эрэлтэд нийцсэн мэргэшлийн өндөр ур чадвартай, бүтээлч мэргэжилтэн, мэргэжилтэй ажилтан бэлтгэх зорилго бүхий “Ажилсаг Монгол” хөтөлбөрийг баталж, хэрэгжүүлэх;

4.4.4.2.аймгийн төв бүрт сурагчдад зориулсан зохион бүтээх төв байгуулах замаар мэргэжилтэй ажилтан бэлтгэх Коосен сургуульд элсэгчдийг бэлтгэх;

4.4.4.3.хөдөө аж ахуйн төрөлжсөн мэргэжлийн боловсрол, сургалтын байгууллагуудыг хангайн бүсийн Мэргэжлийн сургалт үйлдвэрлэлийн төв, Политехник коллежийг түшиглэн төрөлжүүлэн хөгжүүлэх;

4.4.4.4.уул уурхай, хүнд үйлдвэрийн төрөлжсөн мэргэжлийн боловсрол, сургалтын байгууллагуудыг Өмнөговь аймаг дахь Политехник коллеж болон Дорнод аймаг дахь Политехник коллежид түшиглэн төрөлжүүлэн хөгжүүлж, өргөтгөх;

4.4.4.5.тээвэр, үйлчилгээ, логистикийн төрөлжсөн мэргэжлийн боловсрол, сургалтын байгууллагуудыг Хөшигийн хөндийн нисэх буудлын орчим болон Төв аймаг дахь Мэргэжлийн сургалт үйлдвэрлэлийн төв, Налайх дүүрэг дэх Мэргэжлийн сургалт үйлдвэрлэлийн төвийг түшиглэн хөгжүүлэх;

4.4.4.6.салбарын суурь судалгаа, хөдөлмөрийн зах зээлийн судалгааг хөгжүүлж, мэргэжилтэй ажилчдын мэдээллийн санг бий болгон, ажил олгогчдыг мэдээллээр хангах тогтолцоог бүрдүүлэх;

4.4.4.7.мэргэжлийн боловсрол, сургалтын байгууллагуудыг хувийн хэвшлийн байгууллагуудтай хамтран ажиллах нөхцөлийг бүрдүүлэх;

4.4.4.8.мэргэжлийн боловсрол, сургалтын салбарт олон улсын стандартуудыг нэвтрүүлэх;

4.4.4.9.салбарын эрэлтэд нийцсэн мэдлэг, ур чадвар бүхий мэргэжилтэй ажилчин бэлтгэх тогтолцоог холбогдох байгууллагатай хамтран бүрдүүлэх, мэргэжилтэй ажилчдыг үйлдвэрлэлийн баазад түшиглэн давтан сургах тогтолцоог хөгжүүлэх;

4.4.4.10.Монгол-Энэтхэгийн хамтарсан Мэдээлэл, технологийн аутсорсингийн төв байгуулах.

**Тав.Хөтөлбөрийн хамрах хүрээ, хэрэгжүүлэх хугацаа**

5.1.Хөтөлбөрийг Монгол Улсын нийт нутаг дэвсгэрийг хамруулан хэрэгжүүлнэ.

5.2.Хөтөлбөр нь 2021-2030 оны хооронд хэрэгжинэ.

**Зургаа.Зорилтот хөтөлбөрийг хэрэгжүүлэх арга хэрэгсэл**

6.1.эрх зүйн орчныг боловсронгуй болгох;

6.2.эдийн засгийн хөшүүргийг хэрэглэх;

6.3.нийгмийн үйлчилгээний чанар, хүртээмжийг сайжруулах;

6.4.мэдээлэл, сургалт, сурталчилгаа явуулах;

6.5.төр, хувийн хэвшлийн хамтын ажиллагааг хөгжүүлэх;

6.6.санхүүжилтийн шинэ эх үүсвэр бий болгох;

6.7.өндөр технологи нутагшуулах.

**Долоо.Зорилтот хөтөлбөрийн санхүүжилт**

7.1.улсын төсөв;

7.2.орон нутгийн төсөв;

7.3.гадаадын зээл, тусламж;

7.4.гадаад дотоодын хөрөнгө оруулалт;

7.5.Засгийн газрын гадаад, дотоод үнэт цаас;

7.6.концессын гэрээ;

7.7.бусад эх үүсвэр.

**Найм. Зорилтот хөтөлбөрийн зардлын дүн (2021-2030)**

Шинэ бүтээн байгуулалт зорилтот хөтөлбөрийг хэрэгжүүлэхэд шаардагдах хөрөнгийн хэмжээ нийт **66,968.9** тэрбум төгрөг. Үүнээс:

* Улсын төсвийн хөрөнгөөр **10,550.6** тэрбум төгрөг,
* гадаад зээл, тусламжийн хөрөнгөөр **24,510.6** тэрбум төгрөг,
* төр, хувийн хэвшлийн түншлэлээр **8,793.8,**
* хувийн хөрөнгө оруулалтаар **21,929.5** тэрбум төгрөг,
* хөгжлийн банкаар **912.9** тэрбум төгрөг,
* Засгийн газрын тусгай сангаар **271.6** тэрбум төгрөг тус тус зарцуулагдахаар байна.

**2021-2025** онд нийт шаардагдах хөрөнгийн хэмжээ **46,512.2** тэрбум төгрөг байна. Үүнээс:

* Улсын төсвийн хөрөнгөөр – 5,351.6 тэрбум төгрөг
* Гадаад, зээл тусламжийн хөрөнгөөр – 16,633.3 тэрбум төгрөг
* Төр, хувийн хэвшлийн түншлэлээр –8,387.3 тэрбум төгрөг
* Хувийн хөрөнгө оруулалтаар –15,155.6 тэрбум төгрөг
* Хөгжлийн банкаар –712.9 тэрбум төгрөг
* Засгийн газрын тусгай сангаар – 271.6 тэрбум төгрөг байна.

**2026-2030** онд нийт шаардагдах хөрөнгийн хэмжээ **20,456.7** тэрбум төгрөг байна. Үүнээс:

* Улсын төсвийн хөрөнгөөр – 5,199.0 тэрбум төгрөг
* Гадаад, зээл тусламжийн хөрөнгөөр – 7,877.3 тэрбум төгрөг
* Төр, хувийн хэвшлийн түншлэлээр – 406.5 тэрбум төгрөг
* Хувийн хөрөнгө оруулалтаар – 6,773.9 тэрбум төгрөг
* Хөгжлийн банкаар –200.0 тэрбум төгрөг байна.

**Ес. Зорилтот хөтөлбөрийн үр дүн**

9.1. бүс нутгийн оновчтой бүтэц, хот, суурин газрын тогтолцоог бүрдүүлж, аж үйлдвэрийн хөгжлийн тэргүүлэх бүсийг тогтоож, Улаанбаатар түүний дагуул, хаяа хот, суурин газрын хөгжлийн ерөнхий төлөвлөгөөг тогтвортой, хүртээмжтэй, ухаалаг, хэмнэлттэй, дасан зохицох чадвартай, идэвхтэй, амьдрахад таатай хотын зарчимд нийцүүлэн хэрэгжүүлэх хүрээнд Аэросити, Майдар хотын бүтээн байгуулалтыг эрчимжүүлсэн байна;

9.2.Улаанбаатар хотын гэр хорооллыг дэд бүтцийн шийдэл бүхий амины болон нийтийн орон сууцны хороололд бүрэн шилжүүлж, ахмадын орон сууцыг 60 мянгаар, түрээсийн орон сууцыг 100 мянгаар, түрээслээд өмчлөх орон сууцыг 200 мянгаар тус тус нэмэгдүүлсэн байна.

9.3.Улаанбаатар хотын агаар орчны бохирдол 2025 онд 50 хувиар, 2030 онд 90 хувиар буурсан байна.

9.4.Улаанбаатар хотод газар доорхи нийтийн тээврийн сүлжээ болон 2, 3, 4 дүгээр тойргийн хурдны авто замууд /Тэнгэрийн тойрог, Сэлбэ хурдны зам, метро/, олон түвшний огтлолцол бүхий уулзвар гарцуудыг барьж байгуулах зэрэг бүтээн байгуулалтыг өрнүүлснээр автозамын түгжрэл 60 хувиар буурсан байна.

9.5.Улаанбаатар хотын гэр хорооллын захын, зуслангийн бүсийн дулаан, ус хангамж, ариутгах татуургын бие даасан “Сервис центр” төсөлд гэр хорооллын айл өрхийг бүрэн хамруулах, усан толиог 15 байршилд байгуулах зэрэг арга хэмжээний үр дүнд тоосжилт, хөрсний бохирдлыг 50 хувиар бууруулна.

9.6.Туул, Сэлбэ, Баянгол, Толгойт, Улиастай, Тахилтын голуудыг дагасан цэцэрлэгт хүрээлэн бүхий ногоон байгууламжийн нэгдсэн сүлжээг байгуулан, Богдхан уул, Баянзүрх хайрхан, Сонгино хайрхан, Чингэлтэй хайрхан, Дамбадаржаа хайрхан болон бусад уул толгодыг ойжуулсанаар нэг хүнд ногдох ногоон байгууламжийн хэмжээг 40м2-д хүргэнэ.

9.7.аймгийн төвүүдийн гэр хорооллыг дэд бүтцийн шийдэл бүхий амины болон нийтийн орон сууцны хороололд бүрэн шилжүүлж, ахмадын орон сууцыг 20 мянгаар, түрээсийн орон сууцыг 30 мянгаар, түрээслээд өмчлөх орон сууцыг 50 мянгаар тус тус нэмэгдүүлсэн байна.

9.8.“Сумын хөгжлийн хөтөлбөр”-ийг 108 суманд хэрэгжүүлж, нийт сумын төвлөрсөн инженерийн шугамд холбогдоогүй айл өрхийг хөрсөнд нэвчдэггүй нүхэн жорлон суурилуулах төсөлд бүрэн хамруулна.

9.9.Улаанбаатар хот, бүс, аймаг, сумын төв, бусад суурин газруудад уламжлалт болон сэргээгдэх эрчим хүчний эх үүсгүүрийг бий болгох, бүс нутгийн эрчим хүчний нэгдсэн сүлжээ байгуулах зорилтын хүрээнд 1475 МВт эх үүсвэр, 1556 км өндөр хүчдэлийн цахилгаан дамжуулах агаарын шугамыг барьж байгуулсан байна.

9.10.олон улс болон улсын чанартай хатуу хучилттай автозамыг 1600 км-ээр нэмэгдүүлж, хямд өртөгтэй авто замаар 200 гаруй сум суурин газруудыг аймгийн төвтэй холбоно.

9.11.бүсийн тулгуур төв, томоохон хот суурин газрын их, дээд сургуулиудыг хотхоноор хөгжүүлэх замаар Улаанбаатар хотоос нүүлгэн шилжүүлэх, насан туршийн боловсролын тогтолцоог нээлттэй онлайн хэлбэрээр хөгжүүлэх, сумдын сургуулийг ерөнхий боловсрол олгох тогтолцоонд шилжүүлэх, сумдын эмнэлэг, сургууль, цэцэрлэг, дотуур байрыг инженерийн шугам сүлжээнд бүрэн холбох , нийт сумдыг хамарсан алсын зайн оношилгооны сүлжээг бий болгох зэрэг бүтээн байгуулалт хийгдсэн байна.

9.12.аймаг, нийслэл, бүсийн тулгуур төвүүдэд мэдээллийн технологи, нано, биотехнологи, химийн, барилгын материалын үйлдвэр, чөлөөт бүс, үйлдвэрлэл технологийн парк, материалын сорилт, шинжилгээний иж бүрэн лаборатори байгуулагдсан байна.

9.13.үндэсний чадамж бүхий барилга угсралтын болон барилгын материалын үйлдвэрлэл бий болж, барилгын логистикийн сүлжээ хөгжсөн байна.

9.14.Улсын хэмжээнд нийт хүн амын 90 хувийг стандартын шаардлагад нийцсэн ундны усаар хангах, эрүүл ахуйн нөхцөл хангасан ариун цэврийн үйлчилгээг хүн амд үзүүлэх арга хэмжээг үе шаттай хэрэгжүүлсэн байна.

9.15. Улаанбаатар хот болон 21 аймгийн төв, 108 сумын төвд бохир ус цэвэрлэх байгууламжийг өргөтгөн шинэчлэх, шинээр барих, техник, технологийн шинэчлэлт үе шаттай хийгдсэн байна.

9.16.хөдөлмөрийн зах зээлийн судалгаанд үндэслэн хөдөлмөрийн эрэлт, ур чадвар, мэргэшлийн хэрэгцээнд нийцсэн мэргэжилтэй ажилтныг бэлтгэх тогтолцоог хөгжүүлж, салбарын ажиллах хүчнийг бэлтгэх, давтан сургах тогтолцоог хөгжүүлсэн байна.

**Арав.Зорилтот хөтөлбөрийн үр дүнг үнэлэх**

10.1.хөтөлбөрийн биелэлтийг үнэлэхэд дор дурдсан үзүүлэлтийг шалгуур болгоно:
10.1.1.хот байгуулалт, газрын харилцааны бодлогын хэрэгжилт, үр дүн;

10.1.2.инженерийн дэд бүтцийн хангамжийн түвшин, үүнд:
10.1.2.1.аюулгүй, баталгаат ундны усны үйлчилгээгээр хангагдсан хүн амын эзлэх хувь;

10.1.2.2.эрүүл ахуйн шаардлага хангасан ариун цэврийн үйлчилгээгээр хангагдсан хүн амын эзлэх хувь;/нүхэн жорлон, угаадасны нүх/

10.1.2.3.хаягдал усны стандартын шаардлагад нийцтэл цэвэрлэж, дахин ашиглах;

10.1.3.жил бүрийн хүн амын орон сууц, сургууль, цэцэрлэг, эмнэлгийн хангамжийн түвшин;

10.1.4.нэг хүнд ногдох ногоон байгууламжийн хэмжээ;

10.1.5.Улаанбаатар хотын агаар бохирдолуулах бодисын (тоосжилт) хэмжээ;

10.1.6.хүн амын шилжилт хөдөлгөөний бууралт;

10.1.7.жил бүр шинээр бий болсон ажлын байрны тоо;

10.1.8.цэвэрлэх байгууламжуудын ашиглалтын үзүүлэлт;

10.1.9.Улаанбаатар хотын автозамын түгжрэлийг хувиар;

10.1.10.хүний хөгжлийн индекс;

10.1.11.аз жаргалтай хотын индекс;

10.1.12.хотын хөгжлийн индекс.

10.1.13.агаарын бохирдлыг үүсгэж байгаа хүчин зүйлүүдийн хувь хэмжээг жил бүр тодорхойлох замаар хөтөлбөрийн үр дүнд лабораторийн аргаар хяналт тавьж, Монгол Улсын Уур амьсгалын өөрчлөлтийн үнэлгээний тайланд тусгана.

---оОо---